Kajagoogoo

Kajagoogoo er et britisk pop-band, best kjent for sangen «Too Shy», som nådde 1.-plass på UK Singles Chart, og 5.-plass på US Billboard Hot 100 i 1983.

Starten 
Bandet ble startet i Leighton Buzzard, Bedfordshire, i 1978, som en avant-garde instrumental kvartett, under navnet «Art Nouveau». Med var Nick Beggs (bassgitar), Steve Askew (gitar), Stuart Croxford Neale (keyboard), og Jez Strode (trommesett). Art Nouveau ga ut en single med navn The Fear Machine, men solgte kun noen hundre eksemplarer, og de klarte ikke å få platekontrakt.

Suksessen 
I 1982 averterte de etter en vokalist, og de valgte Christopher Hamill. Han tok artistnavnet Limahl, som er et anagram av etternavnet hans. Bandet skiftet så navn til Kajagoogoo. De fikk kontrakt med EMI i juli 1982. De ga ut debutalbumet White Feathers som var produsert av Duran Duran produsenten Colin Thurston og Nick Rhodes, keyboardist i Duran Duran. Den første singlen; Too Shy gikk til topps i Storbritannia og havnet på en 5.-plass i USA. Singlene Ooh to Be Aah & Hang on Now kom begge også på UK Top 20.

Nedgangen 
Sommeren 1983 ble Limahl sparket av bandet på grunn av interne stridigheter, og bassisten Nick Beggs tok over som vokalist. De ga så ut singlen Big Apple som kom på Top 10 sent samme år. De ga ut singlene The Lion's Mouth og Turn Your Back on Me, men nå var det slutt på den store suksessen, sistnevnte havnet på 47.-plass på hitlisten i Storbritannia. Den nye albumet Islands klarte kun en 35.-plass på albumlisten i Storbritannia. Strode forlot bandet, og i et forsøk på klare seg, tok de resterende tre medlemmene og byttet navnet på bandet til «Kaja» i 1985 (som de tidligere hadde blitt promotert som i USA). Den «nye» versjonen av bandet var heller ingen suksess, og bandet ble oppløst i 1985, etter å ha gitt ut singlen Shouldn't Do That som kun nådde en 63.-plass på UK Singles Chart. Singlen var fra bandets siste album, Crazy People's Right to Speak.

Gjenforening 
Den originale besetningen hadde en kort gjenforening på VH1 sin Bands Reunited i 2004. 24. juni 2007 tok Nick Beggs, Steve Askew og Stuart Neale opp tråden igjen som Kajagoogoo, og ga ut singlen Rocket Boy på Internett, bandets første single på 22 år. De spilte inn nytt album; Gone to the Moon, men utgivelsen ble utsatt, og tilslutt kansellert. Det ble i midlertidig lagt ut for gratis nedlasting på bandets offisielle nettside frem til januar 2009. I februar 2008 annonserte de tre Kajagoogoo medlemmene at de skulle gjenforenes med resten av de originale medlemmene; Limahl og Jez Strode.

Diskografi
Studioalbum
 1983 – White Feathers (UK #5, U.S. #38)
 1984 – Islands (UK #35, U.S. #185) 
 1985 – Crazy People's Right to Speak (under navnet Kaja)
 2008 – Gone to the Moon (kun utgitt på Internett)

Samlealbum
 1993 – Too Shy: The Singles and More 
 1996 – The Best of Kajagoogoo & Limahl
 1996 – The Very Best of Kajagoogoo (med Limahls «The Never Ending Story» og «Only for Love»)
 2000 – Best of the 80's Kajagoogoo & Limahl
 2003 – The Very Best of Kajagoogoo & Limahl

Singler
 1983 – Too Shy 
 1983 – Ooh to Be Ah 
 1983 – Hang on Now 
 1983 – Big Apple 
 1984 – The Lion's Mouth 
 1984 – Turn Your Back On Me 
 1985 – Shouldn't Do That (som Kaja) 
 2007 – Rocket Boy (kun utgitt på Internett)

Eksterne lenker 
 
 

Britiske popgrupper
Band etablert i 1978